2018. gada 8. maijā Noteikumi Nr. 267

Rīgā (prot. Nr. 23 13. §)

**Noteikumi par drošības pamatprasībām tiesā**

Izdoti saskaņā ar

likuma "Par tiesu varu" 107.1 panta

otrās daļas 24. punktu

**I. Vispārīgais jautājums**

1. Noteikumi nosaka drošības pamatprasības rajona (pilsētas) tiesās un apgabaltiesās (turpmāk – tiesa).

**II. Tiesas telpu pieejamība**

2. Tiesas telpas iedala šādās pieejamības zonās:

2.1. publiskā zona;

2.2. slēgtā zona;

2.3. konvoja zona.

3. Publiskā zona ir tiesas telpas, kas fiziskai personai pieejamas tiesas darba laikā.

4. Slēgtā zona ir tiesas telpas, kas pieejamas:

4.1. attiecīgās tiesas tiesnesim vai darbiniekam (turpmāk – tiesas nodarbinātais);

4.2. Tiesu administrācijas darbiniekam vai valsts civildienesta ierēdnim, kas tiesā veic amata pienākumus tiesas administratīvā vai saimnieciskā darba nodrošināšanai;

4.3. Tieslietu ministrijas darbiniekam vai valsts civildienesta ierēdnim, kas tiesā veic amata pienākumus likumā "Par tiesu varu" noteiktās kompetences ietvaros;

4.4. fiziskai personai, kas tiesā ar Tiesu administrācijas vai attiecīgās tiesas priekšsēdētāja vai viņa noteiktas personas atļauju veic pasākumus tiesas administratīvā vai saimnieciskā darba nodrošināšanai vai tiesu administrēšanai (turpmāk – apkalpojošais personāls);

4.5. valsts amatpersonai, kas pārvadā un apsargā aizturēto, apcietināto vai ar brīvības atņemšanu notiesāto personu (turpmāk – konvojējamā persona) sakarā ar lietas izskatīšanu tiesā (turpmāk – konvoja amatpersona), konvojējamai personai un valsts amatpersonai, kura realizē konvoja amatpersonu dienesta organizācijas un izpildes pārbaudes un konvojējamo personu cilvēktiesību ievērošanu konvoja izpildes procesā (turpmāk – konvoja kontroles amatpersona);

4.6. citai valsts amatpersonai, kas ierodas tiesā veikt valsts amatpersonas pienākumus, par to informējot tiesas priekšsēdētāju vai viņa noteiktu personu.

5. Konvoja zona ir tiesas telpas, kas pieejamas konvoja amatpersonai, veicot amata pienākumus, konvojējamai personai un citai fiziskai personai ar konvoja amatpersonas atļauju.

6. Tiesas telpu zonas ir savstarpēji nodalītas ar norobežojošām konstrukcijām un savstarpēji nepārklājas. Katrai tiesas telpu zonai ir atsevišķa ieeja.

**III. Prasības drošības kontrolei tiesā**

7. Drošības kontrolei tiesā izmanto vismaz vienu no šādiem drošības risinājumiem:

7.1. fiziskā apsardze;

7.2. tehniskā apsardze;

7.3. arkveida vai rokas metāla detektors fiziskas personas pārbaudei;

7.4. rentgena iekārta mantu pārbaudei;

7.5. apsardzes tehniskā sistēma.

8. Tiesā:

8.1. aizliegts nēsāt (tostarp ienest) ieroci vai speciālo līdzekli, izņemot gadījumu, ja ieroča vai speciālā līdzekļa nēsāšana tiesā izriet no konvoja amatpersonas, konvoja kontroles amatpersonas vai valsts aizsargājamās personas apsardzes darbinieka amata pienākumiem;

8.2. aizliegts nēsāt (tostarp ienest) šo noteikumu 8.1. apakšpunktā neminētus priekšmetus un vielas, kuras var izmantot uzbrukumam vai ar kurām var nodarīt miesas bojājumus sev vai citai fiziskai personai, vai veikt citu prettiesisku darbību (turpmāk – aizliegtie priekšmeti), izņemot gadījumu, ja aizliegtais priekšmets ir nepieciešams amata pienākumu izpildei attiecīgās tiesas nodarbinātajam, apkalpojošam personālam, konvoja amatpersonai, šo noteikumu 4.2. un 4.3. apakšpunktā minētajam nodarbinātajam vai ar tiesas priekšsēdētāja vai viņa noteiktas personas atļauju citai fiziskai personai;

8.3. aizliegts atrasties alkoholisko dzērienu, narkotisko, psihotropo, toksisko vai citu apreibinošo vielu (turpmāk – apreibinošas vielas) ietekmē;

8.4. nepieņem glabāšanā ieroci, speciālo līdzekli un aizliegtos priekšmetus.

9. Lai noteiktu ieroču, speciālo līdzekļu un aizliegto priekšmetu klātbūtni, tiesas apsardzes darbinieks veic fizisko personu pārbaudi šo noteikumu 11. punktā minētajā kārtībā.

10. Fizisko personu atbrīvo no šo noteikumu 11.2., 11.3., 11.4., 11.5. un 11.6. apakšpunktā minētās pārbaudes:

10.1. ja fiziska persona saskaņā ar normatīvajiem aktiem nav pakļaujama pārbaudei (piemēram, diplomātiskais aģents);

10.2. ja tā ir konvoja amatpersona, konvojējamā persona vai valsts aizsargājamās personas apsardzes darbinieks, kas tiesā veic amata pienākumus.

11. Fiziskai personai iekļūstot tiesā, tiesas apsardzes darbinieks:

11.1. noskaidro, vai fiziskā persona ir atbrīvojama no šajos noteikumos minētās pārbaudes, aicinot fizisko personu uzrādīt šo faktu apliecinošus dokumentus;

11.2. veic vizuālu fiziskās personas un tās mantu pārbaudi;

11.3. aicina fizisko personu pārbaudes nolūkā iziet cauri arkveida metāla detektoram;

11.4. ja nepieciešams, aicina fizisko personu atļaut tās papildu pārbaudi ar rokas metāla detektoru;

11.5. aicina fizisko personu atļaut tās mantu pārbaudi ar rentgena iekārtu, ja tiesā tādu izmanto;

11.6. izvērtē fiziskās personas mantas un konstatē, vai fiziskā persona nēsā ieroci, speciālo līdzekli vai aizliegtos priekšmetus;

11.7. atļauj fiziskajai personai piekļuvi tiesai, ja tai netiek konstatēta ieroču, speciālo līdzekļu un aizliegto priekšmetu klātbūtne un atrašanās apreibinošo vielu ietekmē.

12. Ja tiek konstatēta ieroču, speciālo līdzekļu un aizliegto priekšmetu klātbūtne, fiziskai personai iekļūstot tiesā, tiesas apsardzes darbinieks:

12.1. noskaidro, vai aizliegtais priekšmets ir nepieciešams amata pienākumu izpildei attiecīgās tiesas nodarbinātajam, apkalpojošajam personālam vai šo noteikumu 4.2. vai 4.3. apakšpunktā minētajam nodarbinātajam, kā arī vai cita fiziska persona ir saņēmusi tiesas priekšsēdētāja vai viņa noteiktas personas atļauju aizliegtā priekšmeta nēsāšanai (tostarp ienešanai) tiesā;

12.2. atļauj fiziskajai personai piekļuvi tiesai, ja tai saskaņā ar šo noteikumu 8. punktu ir tiesības tiesā nēsāt ieroci, speciālo līdzekli vai aizliegtos priekšmetus;

12.3. rīkojas atbilstoši šo noteikumu 13. punktam, ja fiziskajai personai saskaņā ar šo noteikumu 8. punktu aizliegts tiesā nēsāt ieroci, speciālo līdzekli vai aizliegtos priekšmetus.

13. Ja fiziska persona neievēro šos noteikumus vai citus normatīvos aktus sabiedriskās kārtības nodrošināšanas jomā un pēc tiesas apsardzes darbinieka aizrādījuma turpina šādu rīcību, atsakās no šo noteikumu 11. punktā minētās pārbaudes (izņemot gadījumu, ja fiziska persona atbilstoši normatīvajiem aktiem ir atbrīvota no šādas pārbaudes) vai atrodas apreibinošo vielu ietekmē, tiesas apsardzes darbinieks:

13.1. aicina fizisko personu pamest tiesu;

13.2. izraida fizisko personu no tiesas, ja tā pēc tiesas apsardzes darbinieka aicinājuma atsakās pamest tiesu;

13.3. informē Valsts policiju par fizisko personu, kas neievēro šos noteikumus vai citus normatīvos aktus sabiedriskās kārtības nodrošināšanas jomā, atsakās pamest tiesu un izrāda pretestību izraidīšanai no tiesas.

14. Tiesas apsardzes darbinieks kontrolē piekļuvi tiesai, ievērojot normatīvos aktus sabiedriskās kārtības nodrošināšanas, civilās aizsardzības un katastrofas pārvaldīšanas jomā.

**IV. Noslēguma jautājums**

15. Šo noteikumu 6. punktā minētās prasības var nepiemērot tiesas telpām, kuras neatbilst minētajām prasībām šo noteikumu spēkā stāšanās brīdī.

Ministru prezidents Māris Kučinskis

Tieslietu ministrs Dzintars Rasnačs